नोटबंदी के बाद परिवहन विभाग ने टारगेट को 300 करोड़ घटाया
नोटबंदी का असर प्रदेश में होने वाली राजस्व वसूली पर भी पड़ा है। परिवहन विभाग ने वित्त वर्ष 2016-17 के लिए प्रदेश में वसूली का टारगेट 2500 करोड़ रखा था, लेकिन कई अधिकारियों ने नोटबंदी के कारण वसूली में परेशानी आने की बात कहते हुए टारगेट कम करने की मांग की थी, जिसके बाद टारगेट घटाते हुए 2200 करोड़ कर दिया। वहीं इंदौर का टारगेट भी 395 करोड़ से घटाकर 345 करोड़ रुपए कर दिया। हालांकि इंदौर कम किए इस टारगेट को पूरा कर चुका है। हर साल विभाग अपने टारगेट को बढ़ाता है, लेकिन संभवत: ऐसा पहली बार हो रहा है कि विभाग ने तय किए गए टारगेट को कम किया है। ये टारगेट हर आरटीओ और डीटीओ स्तर पर दिए गए थे। आरटीओ डॉ. एमपी सिंह ने बताया कि घटाए गए टारगेट को हम पूरा कर चुके हैं। उन्होंने संभावना जताई कि इंदौर आरटीओ में 380 करोड़ से ज्यादा की वसूली होगी।
bho_Deva hin_Deva